‘เครดิต สวิส’ กระทบชิ่งแบงก์ไทย
วิกฤติธนาคารรอบนี้ เริ่มต้นจากสหรัฐเมื่อสัปดาห์ที่แล้ว จากการล้มละลายของธนาคารซิลเวอร์เกต ตามด้วยธนาคารซิลิคอนแวลลีย์ ธนาคารขนาดใหญ่อันดับ 16 ของสหรัฐ
วิกฤติธนาคารรอบนี้ เริ่มต้นจากสหรัฐเมื่อสัปดาห์ที่แล้ว จากการล้มละลายของธนาคารซิลเวอร์เกต ตามด้วยธนาคารซิลิคอนแวลลีย์ ธนาคารขนาดใหญ่อันดับ 16 ของสหรัฐ
20 มี.ค. 2566

วิกฤติธนาคารรอบนี้ เริ่มต้นจากสหรัฐฯ เมื่อสัปดาห์ที่แล้ว จากการล้มละลายของธนาคารซิลเวอร์เกต (Silvergate Bank) ธนาคารด้านคริปโทเคอร์เรนซี ตามด้วยธนาคารซิลิคอนแวลลีย์ (Silicon Valley Bank) ธนาคารขนาดใหญ่อันดับ 16 ของสหรัฐฯ จากสินทรัพย์มีมูลค่าตลาดสูงถึง 16,800 ล้านดอลลาร์สหรัฐหรือประมาณ 584,000 ล้านบาท มีความเชี่ยวชาญด้านการปล่อยสินเชื่อให้บริษัทด้านเทคโนโลยีเป็นการล้มละลายครั้งใหญ่สุดของธนาคารสหรัฐฯ นับตั้งแต่ปี 2008 และอีกหนึ่งธนาคารด้านคริปโทเคอร์เรนซี นั่นคือ..ธนาคารซิกเนเจอร์ (Signature Bank) ปิดตัวตามไปอีกราย..!!?
สัปดาห์นี้ข้ามฟากมาฝั่งยุโรป หุ้นธนาคารเครดิต สวิส (Credit Suisse Bank) ธนาคารขนาดใหญ่อันดับ 2 ของประเทศสวิตเซอร์แลนด์และอันดับ 17 ของยุโรป
เนื่องจาก Credit Suisse เป็นธนาคารที่มีธุรกรรมในต่างประเทศค่อนข้างเยอะรวมถึงสินทรัพย์ภายใต้การบริหารจัดการสูงถึง 1.6 ล้านล้านฟรังก์สวิส หรือคิดเป็นเกือบ 10% ของ GDP ของ EU ส่งผลให้ Credit Default Swap (CDS) โดยเฉลี่ยปรับขึ้นทำสถิติสูงสุดเป็นประวัติการณ์
ล่าสุด UBS Group AG ธนาคารรายใหญ่ที่สุดของสวิตเซอร์แลนด์ บรรลุข้อตกลงเข้าซื้อกิจการธนาคารเครดิต สวิส วงเงิน 3,000 ล้านฟรังก์สวิส (3,230 ล้านดอลลาร์สหรัฐ) โดยหน่วยงานฝ่ายกำกับดูแลด้านการเงินของรัฐบาลสวิตเซอร์แลนด์ ได้เข้ามามีส่วนการทำข้อตกลงครั้งประวัติศาสตร์นี้
“ดีลการซื้อกิจการ” ดังกล่าว เกิดขึ้นภายใต้การดำเนินงานร่วมมือกันระหว่างธนาคารกลางสวิตเซอร์แลนด์, รัฐบาลสวิตเซอร์แลนด์และหน่วยงานกำกับดูแลตลาดการเงินของสวิตเซอร์แลนด์ โดยธนาคารกลางสวิตเซอร์แลนด์ ให้คำมั่นว่าจะจัดสรรเงินกู้ยืมจำนวนสูงถึง 100,000 ล้านฟรังก์สวิส (108,000 ล้านดอลลาร์) เพื่อสนับสนุนการเทกโอเวอร์กิจการ ขณะที่รัฐบาลสวิตเซอร์แลนด์ ได้อนุมัติเงินค้ำประกันจำนวนสูงถึง 9,000 ล้านดอลลาร์ เพื่อลดความเสี่ยงให้ UBS นั่นเอง
“ธนาคารที่ผ่านการควบรวมกิจการครั้งนี้จะมีสินทรัพย์ทั้งสิ้น 5 ล้านล้านดอลลาร์ และภายใต้ข้อตกลงกลุ่มผู้ถือหุ้นเครดิตสวิส จะได้รับหุ้น UBS จำนวน 1 หุ้นต่อหุ้นเครดิตสวิสทุก ๆ 22.48 หุ้นที่ถือครองอยู่”
“ธนาคารเครดิต สวิส” เริ่มก่อตั้งขึ้นเมื่อปี 1856 ถือเป็นธนาคารที่เผชิญกับเรื่องอื้อฉาวมาหลายครั้ง ตลอดช่วงไม่กี่ปีที่ผ่านมา รวมถึง “ข้อหาฟอกเงิน” ด้วย ช่วงปี 2021-2022 เครดิต สวิส ต้องสูญเสียเงินจำนวนมหาศาล ถือเป็นปีเลวร้ายที่สุดของทางธนาคาร นับแต่วิกฤติทางการเงินปี 2008 ธนาคารส่งสัญญาณว่าไม่คิดว่าจะสร้างกำไรได้จนถึงปี 2024
แม้มีความชัดเจนกับแนวทางแก้ปัญหา “ธนาคารเครดิต สวิส” แต่หุ้นกลุ่มธนาคารพาณิชย์ไทยปรับตัวลง จากประเด็นกรณีมีการเทขายตราสารทางการเงิน ที่นับเป็นกองทุนสำรองส่วนเพิ่มชั้นที่ 1 (Additional Tier 1 หรือ AT1) ที่มีมูลค่ารวมกัน 275,000 ล้านดอลลาร์ หลังจากผู้ถือ AT1 ของ CS ไม่ได้รับสิทธิ์การเรียกร้อง (ประมาณ 17,000 ล้านดอลลาร์) ทั้งที่ผู้ถือหุ้นสามัญยังได้รับเงินคืนบ้าง (ประมาณ 3,250 ล้านดอลลาร์)
จากประเด็นดังกล่าวถูกมองจากวิเคราะห์ว่ามีผลเชิงลบที่จำกัดต่อกลุ่มธนาคารพาณิชย์ไทย เนื่องจากธนาคารไทย มีเงินกองทุนสำรองชั้นที่ 1 (Core Tier I) ถือว่าสูงอยู่แล้ว ที่สำคัญธนาคารไทยมี AT1 เพียง 3% ของเงินกองทุน นอกจากนี้แม้ว่าราคา AT1 ในตลาดของธนาคารจะปรับตัวลดลง แต่ไม่ต้องมีการปรับราคาตามตลาด (mark to market) เนื่องจากธนาคารเป็นผู้ออกตราสารมิใช่ผู้ถือตราสารดังกล่าว
นั่นถือเป็นเซนติเมนต์เชิงลบ..กระทบชิ่งมาถึงธนาคารพาณิชย์ไทย หากแต่จะ “ใช้ความกลัว..มาเป็นโอกาส” ช่วงเวลานี้ถือว่าน่าสนใจไม่น้อยทีเดียว..!!?